text: Sikkerhedsstyrelsen lægger pres på Fyrværkerieksperten
  03 januar 2018 kl. 14.41
  Efter at en 21-årig kvinde blev såret af et defekt batteri, har Sikkerhedsstyrelsen bedt leverandøren af fyrværkeriet, Fyrværkerieksperten, undersøge sagen. 
  Sikkerhedsstyrelsen er gået ind i sagen, hvor 21-årige Signe Agerhold Olesen blev ramt af skud fra et defekt batteri nytårsaften. Det fortæller Mette Cramon, kommunikationschef for Sikkerhedsstyrelsen. 
  - Et batteri må ikke begynde at skyde ud af siden. Det er ulovligt, siger Mette Cramon til TV SYD.
  Det er et batteri til 249 kroner af mærket Hunter, som er købt hos jem og fix, der skal undersøges. Det sker, efter at Sikkerhedsstyrelsen har fået en anmeldelse. Det er Fyrværkerieksperten, der leverer fyrværkeriet til butikken. 
  De nærmere omstændigheder skal nu undersøges, inden der skal gøres mere eller udskrives et eventuelt påbud. 
  - Får vi flere anmeldelser, tager vi selvfølgelig også dem alvorligt, siger Mette Cramon.
  Tirsdag oplyste Fyrværkerieksperten til TV SYD, at de selv var ved at undersøge sagen nærmere.
  
  